次達善送趙君理韻因寄畬齋陳貴白
作者：舒岳祥
朝代：宋

paragraphs: 杉棚已絕筆，復得雲錦書。
况當既望後，一鏡懸空虛。
恍然玉堂上，乘鶴來須臾。
君健勝我健，我臞甚君臞。
人事有離合，尺牘莫相疎。
老驥不忘騁，老耕不忘畬。
筆硯易乾澀，時時要喣濡。
井汲去泥鮒，清冽用有餘。
自君之往矣，我懷久不舒。
久聞畬齋君，插架富名都。
欲往鵁鶄市，讀書借其居。
我曾見其文，鼎臠出帥初。
何年澂齋老，道我問其途。